Teade direktiivi 98/70/EÜ artikli 3 kohaldamise kohta bensiini maksimaalse aururõhu osas

(EMPs kohaldatav tekst)

(2020/C 127/02)

Direktiivi 98/70/EÜ (edaspidi „kütusekvaliteedi direktiiv“) I lisas on sätestatud liikmesriikides kõnealuse direktiivi artikli 3 lõike 2 kohaselt turule lastava bensiini tehnilised spetsifikatsioonid.

Need spetsifikatsioonid sisaldavad suveperioodil turule lastava bensiini maksimaalset aururõhku, milleks on kehtestatud 60 kPa. Suveperiood on ajavahemik 1. maist kuni 30. septembrini. Madala suvise õhutemperatuuriga liikmesriikides, nagu on määratletud kütusekvaliteedi direktiivi artikli 2 punktis 5, hõlmab suveperiood ajavahemikku 1. juunist kuni 31. augustini. Kui tehakse erand vastavalt kütusekvaliteedi direktiivi artikli 3 lõikele 5, võib madala õhutemperatuuriga liikmesriikides turule lastud kütuse maksimaalne aururõhk suvekuudel olla 70 kPa, nagu on sätestatud kõnealuse direktiivi artikli 3 lõikes 4. Turulelastud kütuse maksimaalse aururõhu nõude eesmärk on kaitsta rahvatervist ja keskkonda.

Liikmesriigid määravad kõnealuse direktiivi artikli 9a kohaselt kindlaks sanktsioonid, mida kohaldatakse direktiivi nõuete rikkumise korral. Kindlaksmääratud sanktsioonid peavad olema tõhusad, proportsionaalsed ja hoiatavad.

Mitu liikmesriiki on komisjonile teatanud, et kuna bensiininõudlus on Covidi-kriisile reageerimiseks võetud meetmete tõttu märkimisväärselt vähenenud, on ka oluliselt vähenenud nn talvebensiini, st suveperioodil kohaldatavatele kütusespetsifikatsioonidele mittevastava kütuse müük. Seetõttu on tarneahelas tekkinud ettenägematud talvebensiinivarud, mida võib kasutada 1. maini (või vastavalt 1. juunini), mil hakatakse kohaldama suvekuudel kehtivaid kütusespetsifikatsioone. Seega võib eeldada, et talvebensiinivarusid enne seda kuupäeva ära ei tarbita. See tähendab, et suvebensiini ei saa teha kättesaadavaks selleks üleminekukuupäevaks, ilma et kõigepealt vähendataks talvebensiinivarusid.

Seetõttu näib komisjonile liikmesriikidelt saadud aruannete põhjal, et eri liikmesriigid kaaluvad mitmesuguseid erinevaid lähenemisviise, mis võimaldaksid teha kütuse transpordiks, sealhulgas hädaabitranspordiks kriisiolukorras, kiiresti kättesaadavaks.

Paljud liikmesriigid on teatanud komisjonile, et kavatsevad nõuda maksimaalse aururõhuga 60 kPa bensiini turulelaskmist alles pärast kütusekvaliteedi direktiivis sätestatud suveperioodi algust, s.o üks kuni kaks kuud pärast üleminekukuupäeva. Mõni neist liikmesriikidest kavatseb selleks muuta oma siseriiklikke õigusakte või on neid juba muutnud.

Teised liikmesriigid kaaluvad sellist lähenemisviisi, millega ametlikult ei muudeta kütusekvaliteedi direktiivi üle võtnud asjakohaseid õigusakte, aga mis on seotud liikmesriikide ametiasutuste järelevalvekohustusega kõnealuse direktiivi alusel ja/või millega tagatakse vastavus kõnealuse direktiiviga suvekuudeks kehtestatud aururõhku käsitlevale kütusespetsifikatsioonile.

Nüüd soovib komisjon neid lähenemisviise kommenteerida.

Kõigepealt tuleb märkida, et liikmesriikide ametiasutuste kohustus kontrollida turule lastava bensiini vastavust spetsifikatsioonidele, nagu on nõutud kütusekvaliteedi direktiivi artikliga 8, ei ole seotud ühegi konkreetse kuupäevaga.

Teiseks tuletab komisjon meelde, et sanktsiooni kehtestamise korral vastavalt kütusekvaliteedi direktiivi artiklile 9a tuleb nõuetekohaselt arvesse võtta proportsionaalsuse põhimõtet, kui kohaldatakse mis tahes siseriiklikke sätteid, mis käsitlevad direktiivis sätestatud nõuete rikkumise korral kehtivaid karistusi.

Seoses sellega ja liidu õiguse üldpõhimõtte tõhusaks kohaldamiseks tuleks arvesse võtta järgmisi kumulatiivseid asjaolusid:

— Covidi-kriisist tingitud erandlikud ja ettenägematud asjaolud;

— vajadus tagada liidus kütuse kiire kättesaadavus transpordiks, sealhulgas hädaabitranspordiks kriisiolukorras;

— kuigi komisjoni käsutuses olevate andmete ja teabe kohaselt on maksimaalse aururõhu nõude järgimine üldiselt ette nähtud lenduvate orgaaniliste ühendite heite vähendamiseks kõrgematel temperatuuridel ja selle mõju suurust ei ole praegu võimalik täielikult välja arvutada, tundub, et keskkonnariskid on väikesed, kui võtta arvesse allesjäänud talvebensiinivarude piiratud koguseid, nende varude ammendamise eeldatavalt lühikest aega, maanteetranspordist üldiselt eralduvate lenduvate orgaaniliste ühendite osakaalu ja sõidukite konstruktsiooni, mille eesmärk on vähendada kütuseaurude eraldumist.

Sellest tulenevalt tuleb märkida, et kui kütusekvaliteedi direktiivi ülevõtnud siseriiklikke õigusakte muudetakse nii, et need ei ole enam kooskõlas kõnealuse direktiiviga, ei kavatse komisjon siiski algatada rikkumismenetlust, kui mittevastavus on ajaliselt piiratud, ei lähe kaugemale sellest, mis on vajalik üksnes allesjäänud talvekütusevarude turulelaskmiseks, ei mõjuta muude kütusekvaliteedi direktiivist tulenevate kohustuste täitmist ning kui leevendatakse tervise- ja keskkonnariske vastavalt kütusekvaliteedi direktiivis sätestatud kütusespetsifikatsioonide eesmärgile.

Võttes arvesse Covidi-kriisile reageerimiseks võetud piiravate meetmete erandlikkust, eeldatakse, et 2020. aasta suveperioodil ei tohi turule lasta muud talvebensiini peale selle, mis on veel ladudes 1. mail 2020 või madala õhutemperatuuriga liikmesriikides 1. juunil 2020.

Vahepeal jälgib komisjon tähelepanelikult kütusekvaliteedi direktiivi rakendamist. Selleks on vaja teha tihedat koostööd liikmesriikide pädevate asutustega.

Seetõttu kutsume kõiki liikmesriike üles teatama komisjonile 15. maiks 2020 järgmisest:

1) liikmesriigi territooriumil 1. mail 2020 laos tegelikud olevad bensiinikogused, mis ei vasta suveperioodil kohaldatavatele kütusespetsifikatsioonidele. Direktiivi artikli 2 punktis 5 määratletud madala suvise õhutemperatuuriga liikmesriikidel palume esitada teabe 1. juunil 2020 laos oleva bensiini kohta võimalikult kiiresti, kuid hiljemalt 15. juuniks 2020;